Ареспублика Ҟрыми Севастополи Урыстәыла радларазы аиқәшаҳаҭра анапаҵаҩра мҩаԥысижьҭеи аа-шықәса аҵреи Урыстәыла Украина имҩаԥнаго иҷыдоу арратә аоперациа адгылареи ирызкыз аныҳәатә концерт мҩаԥысит Р. Гәымба ихьӡ зху Аԥснытәи аҳәынҭқарратә филармониаҟны хәажәкыра 18 азы. Аконцерт иалахәын жәлар рансамбльқәеи аԥсуа естрадатә шәаҳәаҩцәеи Урыстәыла зҽаԥсазтәыз артист Ольга Кормухинеи.
Ауснагӡатә иалахәын ахада ихаҭыԥуаҩ Бадра Гәынба, аԥыза-министр ихаҭыԥуаҩ, афинансқәа рминистр Владимир Делба, аамҭала Аԥсны Аҳәынҭқарраҿы Урыстәылатәи афедерациа ацҳаражәҳәаҩ и.н. Максим Литвинов, Аҟәа ақалақь ахада Беслан Ешба.
Аконцерт аартуа ажәахә ҟаиҵеит Аԥсны Аҳәынҭқарра Адәныҟатәи аусқәа рминистр ихаҭыԥуаҩ Одиссеи Бигәаа. Иара иазгәеиҭеит Ҟрыми Урыстәылеи реидылара жәларбжьаратәи азин анормақәа ирықәшәо ишымҩаԥысыз.
«Имҩаԥгаз ареферендум иаанарԥшит Ҟрым ауааԥсыра рхала рхатә шьаҿа шыҟарҵаз. Абри амш азы Урыстәылеи Ҟрыми руааԥсыра срыдныҳәалар сҭахуп, исҭахуп ирзеиӷьасшьарц аҭынчра, аизҳазыӷьара, аманшәалара» - иҳәеит иара.